Informácia o plnení Koncepcie rozvoja leteckej dopravy Slovenskej republiky

Uznesenie vlády č. 649/2001 z 11. 7. 2001 obsahuje úlohu B.4. Informovať vládu o plnení Koncepcie rozvoja leteckej dopravy Slovenskej republiky.
Napriek krátkemu času od júla 2001 sa v niektorých oblastiach Ministerstvu dopravy, pôšt a telekomunikácií SR postupne darí v súčinnosti s ostatnými rezortmi meniť prostredie slovenským leteckým dopravcom pre vykonávanie leteckej dopravy formou vytvorenia takých podmienok, aké majú leteckí dopravcovia v zahraničí v týchto konkrétnych oblastiach:
1.	Zmena zákona č. 289/1995 Z.z. o dani z pridanej hodnoty v znení neskorších zákonov. Zmenu tohto zákona schválila Národná rada SR dňa 9.11.2001 a v Zbierke zákonov vyšiel dňa 19.12.2001. Zákon s účinnosťou od 1.1.2002 upravuje z hľadiska potrieb civilného letectva právne prostredie leteckým dopravcom nasledovne:
V § 39 ods. 8 rieši dodanie a prenájom civilného lietadla na prevádzkovanie prevažne medzinárodnej leteckej prepravy vykonávanej leteckým dopravcom s oslobodením od dane; platiteľ, ktorý uskutočňuje takéto zdaniteľné plnenie, má nárok na odpočet dane.
V § 48 ods. 10 rieši dovoz civilného lietadla určeného na prevádzkovanie prevažne medzinárodnej leteckej prepravy vykonávanej leteckým dopravcom s oslobodením od dane.
2.	Colný sadzobník pre rok 2002. Tento sadzobník obsahuje v Prílohe č. 5 Dočasná úprava zmluvných colných sadzieb vybraného tovaru aj 12 vybraných položiek lietadlovej techniky s colnou sadzbou „bez cla“ do 31.12.2002. Toto dočasné riešenie je prijímané, rovnako ako v roku 2001, do pristúpenia SR k Dohode o obchode s civilnými lietadlami v rámci GATT z r. 1973. Slovenská republika je zastúpená vo výbore WTO pre obchod s civilnými lietadlami a vo vzťahu k uvedenej mnohostrannej zmluve má spolu s Českou republikou štatút člena - pozorovateľa. 
3.	Zákon č. 239/2001 Z.z. o spotrebnej dani z minerálnych olejov rieši s účinnosťou od 1.1.2002 problematiku vo vzťahu k civilnému letectvu a jeho medzinárodnej doprave nasledovne:
V § 11 rieši odsek (1) oslobodenie minerálneho oleja od spotrebnej dane, ak má byť použitý v užívateľskom podniku (§ 16) ako letecká pohonná látka pri preprave osôb a nákladov a pri ostatnom poskytovaní služieb vykonávaných vzdušnou leteckou technikou v rámci podnikania, …
4.	V zmysle Koncepcie rozvoja leteckej dopravy Slovenskej republiky bola Slovenskou správou letísk vypracovaná, opatrením riaditeľa, Smernica č. 3/2001 „Poskytovanie zliav a odplát za použitie letísk prevádzkovaných Slovenskou správou letísk“. V súlade s rozpracovaním strategických zámerov dopravnej politiky v civilnom letectve a uvedenej koncepcie je snahou Slovenskej správy letísk zatraktívniť slovenské letiská formou poskytovania výhodnejších ekonomických podmienok leteckým dopravcom v oblasti odplát za pristátie lietadiel a parkovanie lietadiel na letiskách, prevádzkovaných Slovenskou správou letísk. Systém zliav z odplát za použitie letísk sa vzťahuje na leteckých dopravcov, ktorí spĺňajú stanovené podmienky, pokiaľ ide o začatie a prevádzkovanie nových trás pravidelných leteckých dopravných služieb.
5.	Vzhľadom na nové podmienky a potreby a vzhľadom na integračné smerovanie Slovenskej republiky do EÚ a plnenie záväzkov z asociačnej dohody SR s EÚ je novelizovaný zákon č. 143/1998 Z.z. o civilnom letectve (letecký zákon) a o zmene a doplnení niektorých zákonov. Uvedený zákon je prerokovávaný v Národnej rade SR v druhom čítaní. Okrem toho požiadala Slovenská republika o plné členstvo v európskej organizácii Spojené letecké úrady, kde máme zatiaľ štatút člena-kandidáta. V marci 2002 bude vykonaný zo strany Spojených leteckých úradov audit Slovenskej republiky v tejto oblasti.
6.	V rámci projektu PSO pomoci holandskej vlády začala spolupráca s konzultačnou spoločnosťou TSI o možnostiach dopravnej politiky civilného letectva. Projekt, ktorý ešte len začal, má za cieľ preskúmať a pomôcť zvýšiť dopravu cez letiská Bratislava a Košice.

Uvedené kroky vyplývajúce z predmetnej koncepcie a v súlade štátnou dopravnou politikou zosúlaďujú podmienky hospodárskej súťaže na dopravnom trhu v právnom systéme SR.